Током Битке на Неретви дивизија је водила одбрамбене борбе у околини Имотског и у западној Херцеговини против четника и Немаца. Током пребацивања преко реке Неретве Врховни штаб НОВ и ПОЈ је дивизију ангажовао за пренос рањеника преко планине Прењ и заштиту Централне болнице. Покрет под теретом носила са рањеницима преко врлети залеђене планине представљао је за слабо обучене борце тешко искушење. Осим губитака од измрзавања, приликом транспорта рањеника у дивизији је завладала епидемија тифуса, који је веома умањио бројност јединица.